लड़की भगाने वाले बयान को लेकर विवादों से घिर महाराष्ट्र के मुंबई में उपनगर घाटकोपर विधानसभा बीजेपी के विधायक राम कदम की मुश्किलें बढ़ती जा रही हैं. अब एक मराठी लड़की ने राम कदम को चैलेंज दिया है कि मुझे छू कर दिखाओ, फिर बताती हूं, क्या हाल होता है. घाटकोपर विधायक अपनी टिप्पणी को लेकर खेद जता चुके हैं. उन्होंने कहा कि मैंने भीड़ में खड़े एक व्यक्ति की पंक्ति को केवल दोहराया था. वह मेरी पंक्ति नहीं थी. क्लिप मात्र 40 सेकंड में वायरल हो गई. यद्यपि मैंने बाद में कहा था कि सभी घरों में माताएं, बहनें और बेटियां लक्ष्मी हैं और उनका सम्मान किया जाना चाहिए. उन्होंने कहा था यदि मैंने भावनाओं को ठेस पहुंचायी है तो मैं खेद जताता हूं.